Konverteerimise otsustamine  Konverteerimine toimub põhikirja muutmise ja vajaduse korral lisaks aktsia- või osakapitali suurendamise või vähendamise otsustamisega ning vastavate kannete  tegemisega äriregistris. Kapitali korrigeerimisel on kõige otstarbekam ühildada konverteerimine majandusaasta aruande kinnitamisega. Seega jääb kõige suurem hulk konverteerimisi järgmise aasta esimesse poolde. Konverteerimist otsustava koosoleku otsuses võib kapitalisummat ja nimiväärtusi ümardada vastavalt üldistele ümardamisreeglitele (s.t 1 eurosendi täpsusega), kuid sellel ei ole mõju osaluste proportsioonidele ning vastav selgitus tuleb lisada ka otsuse teksti.  Tavapäraselt peab nii  põhikirjamuudatuse kui ka kapitali suuruse muutmise poolt hääletama vähemalt 2/3 koosolekul esindatud häältest (või rohkem, kui nii on ette nähtud põhikirjas). Kapitali vähendamisest tuleb teatada võlausaldajatele, kellel on aega kaks kuud oma nõudeid esitada. Eurole ülemineku ergutamiseks näeb seadus nendest nõuetest ette kaks erandit:  • Põhikirja muutmiseks ning osakapitali muutmiseks lähima võimaliku suuruseni või aktsiakapitali suurendamiseks lähima võimaliku suuruseni piisab, kui otsuse poolt hääletab  üle poole koosolekul esindatud häältest. (Aktsiakapitali vähendamist ei saa vähema poolthäältega otsustada ühe eurodirektiivi tõttu.)  • Kui kapitali vähendatakse lähima võimaliku suuruseni, ei pea võlausaldajaid teavitama ning kanded saab kohe ära teha.  Kui konverteerimisel kapitali suurendatakse, võib olla tarvis ka reservkapitali korrigeerida (kui muidu jääks reserv alla 1/10 uuest registreeritud kapitalist).